**Inejirō Asanuma** (jap. 浅沼 稲次郎, *Asanuma Inejirō*; 27. joulukuuta 1898 – 12. lokakuuta 1960) oli japanilainen poliitikko ja Japanin sosialistisen puolueen puheenjohtaja. Sodanjälkeisessä Japanissa hän kannatti Kiinan kommunistista puoluetta ja vastusti Japanin ja Yhdysvaltojen läheisiä suhteita.

Asanuman murhasi 17-vuotias ultranationalisti Otoya Yamaguchi wakizashi-miekalla kesken televisioidun poliittisen väittelyn.

Ura
---

Asanuma syntyi Miyake-jiman saarella. Hän opiskeli Wasedan yliopiston politiikan ja taloustieteiden tiedekunnassa ja valmistui vuonna 1923. Hän liittyi Japanin kommunistiseen puolueeseen opiskeluaikanaan vuonna 1922 mutta erosi vuonna 1924. Vuonna 1933 hänet valittiin Tokion kaupunginvaltuustoon ja vuonna 1936 Japanin alahuoneeseen Shakai taishūtō -puolueen jäsenenä.

Vaikka Asanuma aluksi vastusti imperialismia, vuonna 1932 hän kannatti Japanin tukea "itsenäiselle Mantšurialle" eli Mantšukuolle, ja vuonna 1938 hän tuki täysin toista Kiinan–Japanin sotaa. Shakai taishūtō -puolueen Takao Saitōn puhuttua sotaa vastaan alahuoneessa vuonna 1940 Asanuma tuki hänen erottamistaan alahuoneesta sekä puolueesta.

Toisen maailmansodan jälkeen Asanuma oli mukana perustamassa Japanin sosialistista puoluetta. Hänet valittiin sen pääsihteeriksi vuonna 1948 ja puheenjohtajaksi vuonna 1960. Hän vastusti Japanin asevarustelua sekä Yhdysvaltain ja Japanin välistä yhteistyö- ja turvallisuussopimusta. Hän vieraili Kiinassa puolueensa delegaation johtajan vuosina 1957 ja 1959; jälkimmäisellä vierailulla hän tuomitsi amerikkalaisen imperialismin ja kutsui Yhdysvaltoja "Japanin ja Kiinan yhteiseksi viholliseksi".

Murha
-----

Asanuman murha.
12. lokakuuta 1960 Asanuma osallistui Tokion Chiyodassa pidettyyn televisioituun väittelyyn, johon osallistuivat myös kahden muun pääpuolueen puheenjohtajat. 17-vuotias ultranationalisti Yamaguchi ryntäsi lavalle Asanuman puheen aikana ja iski tätä kahdesti wakizashi-miekalla. Tämän jälkeen Yamaguchi yritti tappaa itsensä, mutta hänet saatiin otettua kiinni ja pidätettiin. Asanuma kuoli minuuteissa massiiviseen sisäiseen verenvuotoon.

Yamaguchi kertoi poliisille laajasti suunnitelmistaan ja motiiveistaan. 2. marraskuuta hän kirjoitti sellinsä seinään hammastahnalla: "[Olisipa minulla] antaa maalleni seitsemän elämää" (jap. 七生報國, *shichisei hōkoku*) ja "Kauan eläköön keisari", minkä jälkeen hän hirttäytyi lakanoista solmitulla köydellä.

Yamaguchi nousi Japanin oikeston keskuudessa sankarin ja marttyyrin asemaan. Oikeistoryhmät ovat pitäneet vuosittain hänen kuolinpäivänään 2. marraskuuta muistotilaisuuksia. Asanuman murha innoitti myös useita murhayrityksiä, joista merkittävin oli vuonna 1961 paljastunut suunnitelma pääministerin, Japanin liberaalidemokraattisen puolueen Hayato Ikedan, ja koko hänen kabinettinsa murhaamiseksi.

Lähteet
-------

1. ↑  浅沼稲次郎 *kotobank.jp*. Viitattu 3.5.2022. (japaniksi)
2. 1 2  Hoover, William D.: "Asanuma Inejirō", *Historical Dictionary of Postwar Japan*, s. 31. Rowman & Littlefield, 2019. ISBN 9781538111567.
3. 1 2 3  Huffman, James L.: *Modern Japan: An Encyclopedia of History, Culture and Nationalism*, s. 15–16. Routledge, 2013. ISBN 9780815325253.
4. 1 2 3  Kapur, Nick: *Japan at the Crossroads: Conflict and Compromise after Anpo*, s. 254–255. Harvard University Press. ISBN 9780674984424.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Japani

 |
|  |
| Henkilöt | 
* Deutsche Biographie

 |
|  |
| Muut | 
* NARA
* SNAC

 |

 |